ตัดบัญชีธนาคาร อัตโนมัติ ความสบายของกองทุน
วิธีการลงทุนแบบนี้นำไปใช้ได้กับการลงทุนอะไรก็ได้ เช่น การลงทุนหุ้น ลงทุนทองคำ และการลงทุนในกองทุนรวม
3 มี.ค. 2560

โดย...โพสต์ทูเดย์WEALTHน่าจะเคยได้ยินคำแนะนำกันบ่อยๆ เรื่อง “การลงทุนเป็นประจำ” โดยเฉพาะการลงทุนในกองทุนรวม เมื่อวันก่อนในงานประกาศความร่วมมือการทำงานในโครงการ #Investnow ที่ตลาดหลักทรัพย์แห่งประเทศไทย ร่วมกับสมาคมบริษัทหลักทรัพย์ไทย สมาคมบริษัทจัดการลงทุน และสมาคมบริษัทจดทะเบียนไทย ก็เน้นเรื่องการลงทุนเป็นประจำ สมจินต์ ศรไพศาล กรรมการสมาคมบริษัทจัดการลงทุน และกรรมการผู้จัดการ บริษัทหลักทรัพย์จัดการกองทุน (บลจ.) ทหารไทย กล่าวว่า การออมการลงทุนอย่างสม่ำเสมอเป็นสิ่งที่จะช่วยทำให้ประสบความสำเร็จทางเป้าหมายการเงินพร้อมกับเล่าเรื่อง “จิมและซู” มนุษย์เงินเดือนธรรมดาๆ ที่ประสบความสำเร็จในการออมจากการออมเป็นประจำโดยแนวคิดเรื่องการลงทุนเป็นประจำ ที่เรียกว่า Dollar Cost Averaging (DCA) เป็นการลงทุนด้วยจำนวนเงินเท่าๆ กันเป็นประจำ โดยหลักการ คือ เมื่อราคาเพิ่มขึ้น เราก็ซื้อได้จำนวนน้อยลง แต่ถ้าราคาลดลง เราก็ซื้อได้จำนวนมากขึ้น ซึ่งเป็นการเฉลี่ยต้นทุนวิธีการลงทุนแบบนี้นำไปใช้ได้กับการลงทุนอะไรก็ได้ เช่น การลงทุนหุ้น ลงทุนทองคำ และการลงทุนในกองทุนรวม“กองทุนรวมเป็นอีกหนึ่งทางเลือกที่ตอบโจทย์คนไทย โดยเฉพาะผู้เริ่มลงทุน และคนทำงาน เพราะมีหลายนโยบาย มีผู้จัดการกองทุนมืออาชีพที่จะช่วยบริหารเงินลงทุนให้อีกด้วย และสามารถเริ่มลงทุนได้ด้วยเงินไม่มาก และเริ่มได้ง่าย เพียงแค่พิจารณาเลือกกองทุนและสั่งตัดบัญชีธนาคาร ซึ่งเป็นการฝึกวินัยในการลงทุนที่ดี”  การลงทุนเป็นประจำอาจจะดูเหมือนง่ายๆ แต่หลายคนเจอมารร้ายในใจเล่นงานจนทำให้การลงทุนเป็นประจำรายเดือนถูกยืดเวลาออกไปเป็นลงทุนรายปี (เพราะคาดหวังสิทธิประโยชน์ทางภาษี) หรือกลายเป็นการลงทุนรายสะดวก ที่ไม่เคยสะดวกจริงๆ สักทีเพราะฉะนั้นต้องมาใช้บริการ “ตัดบัญชีธนาคารอัตโนมัติ”


 สำหรับกองทุนรวม บริษัทหลักทรัพย์จัดการกองทุน (บลจ.) ทุกแห่งจะมีบริการซื้อหน่วยลงทุนเป็นประจำและหักบัญชีเงินฝากแบบอัตโนมัติ ซึ่งเรียกรวมๆ กันว่า “ออมกองทุน” เพียงแค่ทำตาม 5 ขั้นตอนง่ายๆ1.เริ่มจากการเตรียมเอกสารให้พร้อม ซึ่งใช้เพียงแค่ 2 อย่างนี้ คือ สำเนาบัตรประชาชน และสำเนาสมุดบัญชีธนาคาร เฉพาะหน้าแรกที่มีชื่อ เลขบัญชี และสาขาธนาคารเท่านั้นก็พอ (จากนั้น บลจ.จะไปดำเนินเรื่องขอให้ธนาคารตัดบัญชี ซึ่งใช้เวลาประมาณ 3 สัปดาห์... เท่านี้ก็เรียบร้อย)แต่ บลจ.แต่ละแห่งจะเปิดให้ตัดบัญชีเฉพาะบางธนาคาร เพราะฉะนั้นต้องตรวจสอบให้แน่ใจก่อนว่า บลจ.ที่จะไปลงทุน เปิดให้ตัดบัญชีเงินฝากธนาคารใดบ้างวิธีที่ง่ายที่สุด คือ ถามเจ้าหน้าที่ บลจ. หรือตัวแทนขายกองทุน แต่วิธีที่ง่ายกว่านั้น คือ ดูจากตาราง “บลจ.ไหนตัดบัญชีธนาคารใดได้บ้าง” ซึ่งตลาดหลักทรัพย์แห่งประเทศไทย และสมาคมบริษัทจัดการลงทุน รวบรวมมาให้แล้วนอกจากนี้ ถ้าเรามีบัญชีเงินฝากกับหลายธนาคารก็สามารถเลือกให้ตัดบัญชีหลายธนาคารก็ได้2.ก่อนจะไปลงทุนก็ต้องศึกษาความเสี่ยงของกองทุนที่เราสนใจกันก่อน และที่ลืมไม่ได้ คือ แล้วความเสี่ยงขนาดนั้นเราจะรับไหวไหม เพราะกองทุนที่ให้ผลตอบแทนดีที่เราอยากลงทุน อาจจะมีความเสี่ยงสูงเกินไปสำหรับเราก็ได้3.ไปค่ะ ไปลงทุนกัน โดยจะไปที่ออฟฟิศของ บลจ.นั้นเลยก็ได้ หรือจะไปซื้อขายตัวแทนจำหน่ายก็ได้ เช่น ไปที่ธนาคาร บริษัทหลักทรัพย์ (บล.) บริษัทนายหน้าขายหน่วยลงทุน (บลน.) ไปซื้อได้หมด... ถ้าสะดวก เพราะตัวแทนขายบางรายมีบริการถึงบ้าน4.กรอกเอกสารการเปิดกองทุนให้เรียบร้อย และที่ลืมไม่ได้ คือ ต้องขอเปิดใช้บริการตัดบัญชีธนาคารอัตโนมัติ และเพื่อเพิ่มความสะดวกให้มากขึ้นอีก แนะนำให้ใช้บริการธุรกรรมทางอินเทอร์เน็ต เพราะหลังจากนี้จะสามารถซื้อ ขาย สับเปลี่ยนหน่วยลงทุน รวมทั้งการเปลี่ยนแปลงกำหนดเวลาในการตัดบัญชีได้ตลอดเวลา5.ขั้นตอนสุดท้าย คือ เลือกวันที่ต้องการให้ตัดบัญชีในแต่ละเดือน ซึ่งบาง บลจ.เปิดให้เลือกวันไหนก็ได้ ภายใน 31 วัน หรือจะเลือกลงทุนเป็นรายสัปดาห์ก็ได้ นอกจากนี้ยังเลือกได้อีกว่า ถ้าวันที่เลือกตรงกับวันหยุด เราจะเลือกให้ลงทุนก่อนหรือหลังวันหยุดนอกจากนี้ ต้องกำหนดจำนวนเงินที่จะให้ตัดบัญชี ซึ่งโดยมากแล้วการซื้อในครั้งถัดไปจะไม่มากเท่ากับการซื้อครั้งแรก เช่น การซื้อครั้งแรกต้องไม่ต่ำกว่า 2,000 บาท แต่ครั้งถัดไปอาจจะเหลือเพียงแค่ 500 บาทก็ซื้อได้แล้ว หรือบาง บลจ.ใจดีกว่านั้นไม่กำหนดขั้นต่ำสำหรับการซื้อครั้งถัดไป เพราะฉะนั้นอยากจะให้ตัดบัญชีครั้งละกี่บาทก็กำหนดลงไปได้เลยสิ่งที่สำคัญ คือ ต้องแน่ใจว่า เมื่อถึงกำหนดให้ตัดบัญชี เราจะมีเงินอยู่ในบัญชีอย่างน้อยก็เท่ากับจำนวนเงินที่ตั้งไว้สำหรับมนุษย์เงินเดือน ถ้าจะให้มั่นใจว่ามีเงินในบัญชีก็ต้องเลือกให้ตัดในวันที่เงินเดือนออกจะปลอดภัยที่สุดนอกจากนี้ ยังสามารถตั้งขายหน่วยลงทุนอัตโนมัติ และรับเงินเข้าบัญชีเงินฝากแบบอัตโนมัติเช่นกัน และยังสามารถใช้ควบคู่ไปกับการชำระค่าใช้จ่ายต่างๆ ด้วยการตัดบัญชีธนาคารอัตโนมัติได้อีกด้วยใน bearinvestor.net ให้คำแนะนำไว้ว่า “การวางแผนการลงทุนอัตโนมัติทุกเดือนยังมีประโยชน์ในการช่วยวางแผนชำระค่าใช้จ่ายต่างๆ ไม่ว่าจะเป็นค่าผ่อนบ้าน ค่าผ่อนรถยนต์ และค่าบัตรเครดิต โดยตั้งคำสั่งขายกองทุนอัตโนมัติทุกเดือน และกำหนดให้เงินจากการขายกองทุนเข้าบัญชีธนาคารที่ค่าใช้จ่ายดังกล่าวตัดบัญชีอยู่”เรียกว่าทั้งสะดวกสบาย และ บลจ.ก็ไม่คิดค่าบริการไม่ว่าจะเป็นการตัดบัญชีเพื่อซื้อ หรือรับเงินค่าขายหน่วยลงทุน